PTL ความเสี่ยงที่คุณเลือกได้
ประเด็นของการลงทุนในหุ้น PTL อาจไม่มีอะไรแตกต่างจากในช่วง 4-5 ปีที่ผ่านมาก็จริง แต่อย่าลืมว่า สถานการณ์ที่เกิดขึ้นกับหุ้นในปีนี้มีหลายองค์ประกอบเข้ามาเกี่ยวข้องเป็นจำนวนมาก ส่งผลให้การเข้าลงทุนมีความเสี่ยงสูงพอสมควร เพราะตัวแปรที่มีผลต่อราคาหุ้นมีการเปลี่ยนแปลงตลอดเวลานั่นเอง
1 ม.ค. 2560

สภาแมงเม่า : ดร.สมชาย
 
คุณเสกสันต์ จากบางนา กรุงเทพฯ พูดถึงสถานการณ์ของหุ้น PTL หรือ บริษัท โพลีเพล็กซ์ (ประเทศไทย) จำกัด (มหาชน) ยังเป็นอะไรที่น่าติดตามอย่างใกล้ชิด เพราะเป็นหุ้นที่ทำผลงานได้อย่างหรูหราในบางปี แต่ในบางปีก็ทำผลงานค่อนข้างแย่อย่างที่ไม่เคยเห็นมาก่อน จึงอยากให้อาจารย์ช่วยประเมินความเสี่ยงที่จะเกิดขึ้นกับการลงทุนในหุ้นตัวนี้ด้วยนะครับ
 
ประเด็นของการลงทุนในหุ้น PTL หรือ บริษัท โพลีเพล็กซ์ (ประเทศไทย) จำกัด (มหาชน) อาจไม่มีอะไรแตกต่างจากในช่วง 4-5 ปีที่ผ่านมาก็จริง แต่อย่าลืมว่า สถานการณ์ที่เกิดขึ้นกับหุ้นในปีนี้มีหลายองค์ประกอบเข้ามาเกี่ยวข้องเป็นจำนวนมาก ส่งผลให้การเข้าลงทุนมีความเสี่ยงสูงพอสมควร เพราะตัวแปรที่มีผลต่อราคาหุ้นมีการเปลี่ยนแปลงตลอดเวลานั่นเอง
ด้วยเหตุนี้ทำให้นักลงทุนต้องยอมรับความเสี่ยงที่เกิดขึ้นให้ได้เสียก่อน ต่อจากนั้นค่อยไปลงในรายละเอียดที่มีผลต่อการเคลื่อนไหวของราคาหุ้น เพราะสิ่งที่ปรากฏออกมาในเที่ยวนี้ฟ้องให้รู้ว่า ความสามารถในการทำกำไรไม่ยั่งยืน ปีถัดไปบริษัทมีโอกาสขาดทุนตลอดเวลา
โดยผลขาดทุนดังกล่าวคงมาจากธุรกิจผลิตและส่งออกพลาสติกฟิล์มใช้สำหรับบรรจุภัณฑ์(Packaging) อุตสาหกรรม(Industrial) และอุปกรณ์ไฟฟ้า (Electrical) ยังอยู่ในช่วงขาขึ้นหรือเปล่า? ซึ่งเรื่องนี้ก็เกี่ยวข้องกับทิศทางเศรษฐกิจโลกด้วยเช่นกัน และยังเกี่ยวข้องกับต้นทุนปิโตรเคมีอย่างมีนัยสำคัญ
วันนี้อาจารย์ถึงอยากให้นักลงทุนหันไปมองที่งบการเงินเป็นลำดับแรก เพื่อรับรู้ถึงความสามารถในการทำกำไรไม่คงที่ มักมีผลกับราคาหุ้นในกระดานอย่างมีนัยสำคัญ และถ้ามองถึงโอกาสในการทำกำไรเป็นกอบเป็นกำในปี 60 ต้องยอมรับว่า PTL อยู่ในโพซิชั่นที่ดีมากๆ ราคาหุ้นมีโอกาสทะยานขึ้นไปได้เรื่อยๆ                             
 
(หน่วย : ล้านบาท)
 
ที่สำคัญเมื่อพิจารณาจากค่า P/E 12.24 เท่า ย่อมส่งญาณให้รู้ว่า ราคาหุ้นมีโอกาสปรับตัวขึ้นได้อีกเยอะเลยทีเดียว และถ้าดูจากผลงานงวด 6 เดือนแรกเป็นตัวตั้ง พร้อมกับอนุมานในช่วงครึ่งหลังอีก 6 เดือนทำผลงานได้ใกล้เคียงกัน ตัวเลขกำไรทั้งปีก็จะอยู่ในระดับ 1.80 บาทต่อหุ้น
เมื่อนำมาคิดบน P/E 10 ก็จะได้ราคาเป้าหมาย 18 บาท แต่ถ้าขยับเป็นค่า P/E 15 เท่า ก็จะได้ราคาเป้าหมาย 27 บาทนะครับ
สรุปคือ ความเสี่ยงมีอย่างแน่นอน แต่จะแปรความเสี่ยงเป็นโอกาสในการลงทุนได้อย่างไร ล้วนเป็นเรื่องที่นักลงทุนแต่ละรายต้องศึกษา และเรียนรู้กันเอาเอง!
…
 

กราฟประกอบคอลัมน์ : Aspen, ราคาปิด ณ วันที่ 30 ธ.ค.59